Eesti Mets

Eesti Mets oli eesti metsandusajakiri. Ajakiri ilmus aastatel 1921–1940, teiste nimede all 1941 ja 1943–1944 ning oma nimega taas aastatel 1989–2024. Ajakirja taastamisel oli esimene peatoimetaja Hendrik Relve. Viimaseks numbriks jäi topeltnumber 3–4 aastal 2024, viimane peatoimetaja oli Margo Pajuste.Margo Pajuste, "Eesriie", Eesti Mets 3–4/2024, lk 3Heldur Sander 2025. Ajakirja Eesti Mets sünd ja surm taasiseseisvunud Eestis. Sirp 9. mai.

1920–1944
Ajakirja väljaandmise algatas 1920. aasta detsembris Eesti Metsateenijate Ühing, kes andis ajakirja välja 1930. aastani. 1931. aastast lisandusid ajakirja väljaandjate hulka Akadeemiline Metsaselts, Eesti Metsaühingute Liit ja Eesti Metsaülemate Ühing. 1938. aastal Eesti Metsaülemate Ühing likvideeriti, selle asemel asus ajakirja väljaandjate hulka Riigimetsateenijate Keskkogu. 1943–1944 andis ajakirja välja Metsade Keskvalitsus.

Ajakirja täielik nimi sel perioodil oli "Eesti Mets. Metsa ja jahinduse kuukiri".Edgar Vester. "Eesti Metsa" 20-ne aasta teekonnalt. Eesti Mets, 1939, nr. 1 Ajakiri ilmus sagedusega kuus numbrit aastas. Ajakirja tellijate arv tõusis 919-lt (1921) 2323-ni (1939). 1941. aastal ilmus kolm ajakirja numbrit nimega Metsamajandus. 1943–1944 jätkas ilmumist Mets. 

Peatoimetajad
1935–1940 Oskar Daniel
1940 Vassili Mutt
1943 Bernhard Tuiskvere

Vastutavad toimetajad
1921–1922 Christian Leilop
1922–1925 Albert Netze (hiljem Albert Vaharu)
1925–1927 J. Zolk
1927–1934 Oskar Daniel

1989–2024
Pärast aastakümneid kestnud pausi hakkas Eesti Mets uuesti ilmuma 1989. aastal. Ajakirja annab Keskkonnainvesteeringute Keskuse toetusel välja MTÜ LoodusajakiriAjakirja Eesti Mets toimetus (vaadatud 24.02.2013).. 2016. aastal sai Hendrik Relve järel ajakirja peatoimetajaks Kristiina Viiron. Aastas ilmus neli numbrit.

2024. aasta oktoobris anti teada, et Kliimaministeeriumi tellimusel Eesti Metsa ilmumist rahastanud Keskkonnainvesteeringute Keskus (KIK) ei pikenda ajakirja väljaandmise hankelepingut, samuti ei korraldata uut hanget. Üle saja aasta ilmunud ajakirja Eesti Mets viimaseks numbriks jäi 2024. aasta topeltnumber 3-4."Ajakiri Eesti Mets lõpetab ilmumise." Õhtuleht, 29. oktoober 2024.

Ajakirja lõpunumbris kirjutas peatoimetaja Margo Pajuste: "N-ö õndsal Eesti ajal, kui elu polnud kindlasti jõukam kui meil praegu, ilmus Eesti Mets kuus korda aastas. Et me täna seda neli korda aastas välja ei jaksa anda, näitab ka kindlasti midagi. Mida nimelt, sõltub küllap vaataja kohast laua taga."

 Viited 

Välislingid
Ajakirja Eesti Mets kohta MTÜ Loodusajakirja kodulehel (vaadatud 24.02.2013)

Kategooria:Eesti teadusajakirjad
Kategooria:Loodusajakirjad
Kategooria:Eesti metsandusväljaanded
Kategooria:Eesti jahindus
Kategooria:Eesti endised ajakirjad